ORDE do 23 de novembro de 2007 pola que se establecen as bases reguladoras das axudas para que os/as mariscadores/as a pé poidan completar os períodos mínimos de cotización ao réxime especial dos traballadores do mar co obxecto de acadar pensión de xubilación (anualidade de 2008).
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 30/11/2007

A regulación da actividade de marisqueo a pé atópase recollida nos artigos 28 e seguintes da Lei 6/1993, do 11 de maio, de pesca de Galicia; no Decreto 425/1993, do 17 de decembro, polo que se refunde a normativa vixente sobre o permiso de actividade pesqueira e marisqueira, así como na Orde do 31 de maio de 1995, pola que se regula a expedición e revalidación do permiso de explotación para exercer a actividade.
Esta normativa establece que, con carácter xeral, os mariscadores deben cesar na súa actividade, dándose de baixa no censo correspondente, no mesmo día que cumpran 65 anos, polo que, en tales circunstancias, poderían solicitar a correspondente pensión de xubilación, de conformidade coa normativa vixente en materia de Seguridade Social.
Non obstante, existe un colectivo de mariscadores que ao finalizar a súa actividade profesional polo cumprimento da idade anteriormente indicada non pode disfrutar da pensión de xubiliación por non acadar o período mínimo de cotización requirido pola Seguridade Social.
Non entanto, o desenvolvemento de disposicións en materia de Seguridade Social que instrumentaron, mediante o instituto do convenio especial, a inclusión de distintos colectivos en diversos réximes do sistema, permite, na actualidade, dar solución e cobertura a estes mariscadores.
Deste xeito, faise necesario o establecemento de axudas asistenciais que permitan, dunha parte, colaborar no pagamento das súas cotizacións para completar, mediante a suscrición dun convenio especial coa Seguridade Social, os seus períodos mínimos de cotización ao réxime especial dos traballadores do mar, co obxecto de acadar unha pensión de xubilación e, doutra parte, facilitar a súa subsistencia durante o transcurso do tempo necesario para completar aquelas cotizacións.
En consecuencia, ditouse a Orde do 8 de agosto de 2007 pola que se establecen as bases reguladoras das axudas para que os mariscadores a pé poidan completar os períodos mínimos de cotización ao réxime especial dos traballadores do mar co obxecto de acadar pensión de xubilación.
Manténdose as circunstancias que motivaron a referida orde, procede estender a súa acción protectora ao longo do exercicio de 2008, polo que, de acordo con todo o exposto e con suxeición ao sinalado na Lei 9/2007, do 13 de xuño, de subvencións de Galicia, esta orde establece as bases reguladoras das axudas, durante 2008, para que os mariscadores a pé poidan completar os períodos mínimos de cotización ao réxime especial dos traballadores do mar, mediante a suscrición de convenio especial, co obxecto de acadar pensión de xubilación na súa modalidade contributiva.
En consecuencia, facendo uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º. -Obxecto e ámbito de aplicación.
1. Esta orde ten por obxecto establecer as bases reguladoras das axudas asitenciais e de subsistencia para que os mariscadores a pé piodan completar os períodos mínimos de cotización ao réxime especial dos traballadores do mar, co fin de acadar pensión de xubilación na súa modalidade contributiva, así como a súa convocatoria para o ano 2008.
2. Estas axudas serán aplicables en todo o territorio da Comunidade Autónoma de Galicia.
Artigo 2º.-Beneficiarios das axudas.
Poderán solicitar as axudas reguladas nesta orde os mariscadores que reúnan os requisitos establecidos no artigo seguinte e que no período comprendido entre o 12 de agosto de 2007 e o 31 de decembro de 2008 acaden algunha das situacións sinaladas a seguir:
a) Que na data de cumprimento dos 65 anos tivesen o permiso de explotación para o marisqueo a pé (permex) en vigor.
b) Que, unha vez cumpridos os 65 anos teñan prorrogado o permex.
c) Que estivsen en posesión do permex ata cumprir os 65 anos, tivesen impugnado a denegación da renovación do citado permiso por cumprimento da devandita idade e a Consellería de Pesca e Asuntos Marítimos ditase resolución de suspensión da eficacia da referida denegación.
Artigo 3º.-Requisitos dos beneficiarios.
Os beneficiarios deberán:
a) Ter exercido a actividade marisqueira a pé durante os dez anos anteriores á data de cesamento nesta.
b) Ter cotizado á Seguridade Social un período mínimo de 8 anos. Non obstante o anterior, bastará un período mínimo de 7 anos para as persoas solicitantes que cumpran as condicións do artigo 2º no período comprendido entre o 12 de agosto e o 31 de decembro de 2007.
c) Acreditar, con anterioridade a ditarse a proposta de resolución de concesión, que está ao día nas súas obrigas tributarias estatais e autonómicas e da Seguridade Social, así como que non ten pendente de pagamento ningunha outra débeda, por ningún concepto, coa Administración pública da comunidade autónoma.
d) Asinar un convenio especial coa base mínima do grupo III, tarifa 9, do réxime especial dos traballadores do mar, ou ter asinado convenio especial de base igual ou superior a aquel.
e) Non ser beneficiario de ningunha outra axuda para a mesma finalidade e non ser perceptor de pensión de xubilación ou incapacidade permanente.
Artigo 4º. -Contía das axudas.
1. Os beneficiarios percibirán unha axuda asistencial consistente no seguinte:
-Módulo a) de importe mensual igual ao correspondente á pensión mínima de xubilación para maiores de 65 anos (sen cónxugue a cargo), durante 2008.
-Módulo b) de importe mensual igual ao da cota dun convenio especial coa base mínima do grupo III, tarifa 9, do réxime especial dos traballadores do mar, durante 2008.
2. A axuda percibirase ao longo do ano natural, iniciándose os seus efectos económicos na data de cumprimento dalgunha das condicións indicadas no artigo 2º e nunca antes do 1-1-2008.
3. A contía das axudas está condicionada, en todo caso, á existencia de dispoñibilidades orzamentarias, polo que se estas fosen insuficientes se procedería ao seu rateo entre os beneficiarios, conforme o disposto no apartado 3º do artigo 19, da Lei 9/2007, do 13 de xuño, de subvencións de Galicia.
Artigo 5º.-Dotación orzamentaria.
As axudas concederanse con cargo aos créditos previstos na aplicación orzamentaria consignada no proxecto de orzamentos xerais da Comunidade Autónoma para o ano 2008:
Aplicación 14.01.721A.780.0.
Importe: 2.000.000 de euros.
Esta orde tramítase de acordo co disposto na Orde do 11 de febreiro de 1998, da Consellería de Economía e Facenda, sobre tramitación anticipada de gastos, polo que a súa eficacia queda condicionada á existencia de crédito adecuado e suficente nos orzamentos desta consellería para o ano 2008.
Artigo 6º.-Prazo de presentación de solicitudes.
O prazo de presentación das solicitudes será dun mes contado desde o día seguinte ao da publicación desta orde.
Artigo 7º.-Solicitudes.
1. As solicitudes para acceder a estas axudas presentaranse, preferentemente, nos rexistros da Consellería de Pesca e Asuntos Marítimos. Así mesmo, poderán presentarse nos demais lugares e formas previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. As solicitudes formalizaranse nos impresos oficiais que se inclúen no anexo I desta orde e deberán acompañar os seguintes documentos:
a) Copia cotexada do documento nacional de identidade.
b) Informe da vida laboral expedido pola Tesouraría Xeral da Seguridade Social.
c) Compromiso de subscribir o convenio especial a que se refire a alínea d) do artigo 3º, co Instituto Social da Mariña, ou copia do convenio especial asinado.
d) Declaración de non ser beneficiario de ningunha outra axuda para a mesma finalidade e de non ser perceptor de pensión de xubilación ou incapacidade permanente (anexo II).
e) Declaración responsable de non estar incurso en prohibición que lle impida ter a condición de beneficiario de subvencións (anexo III).
f) Anexo IV debidamente cuberto.
g) Certificación bancaria do número de conta.
A falta de presentación dos documentos recollidos nas alíneas a), b) ou c) acompañando a solicitude será causa de arquivo da solicitude.
3. De acordo co establecido no artigo 20.3º da Lei 9/2007, de subvencións de Galicia, a presentación da solicitude de concesión da axuda comportará a autorización ao órgano xestor para solicitar as certificacións que deban emitir a Axencia Estatal de Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, co fin de acreditar que o solicitante está ao día nas obrigas tributarias e coa Seguridade Social e que non ten pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, o solicitante poderá denegar expresamente o consentimento, e deberá entón presentar as certificacións. Igualmente, se por razóns técnicas ou doutra índole estes certificados non puideren ser obtidos polo órgano xestor, poderán serlle requiridos ao interesado.
4. Os solicitantes deberán comunicar á consellería, no prazo máximo de cinco días, toda variación que se produza na súa situación respecto da Seguridade Social. Así mesmo, no caso de falecemento dalgún solicitante, este feito deberá ser comunicado polos seus herdeiros, o antes posible, xuntando a correspondente certificación de defunción.
Artigo 8º.-Emenda.
1. Revisadas as solicitudes pola Secretaría Xeral da Consellería de Pesca e Asuntos Marítimos, poderá reclamarse en caso de documentación incompleta ou defecto desta, por escrito aos interesados, para que nun prazo de dez (10) días remitan cantos datos, documentos complementarios e aclaracións se consideren necesarios para poder resolver o expediente, coa indicación de que, se así non o fixeren, se considerará que desistiron da súa petición, logo de resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Sen prexuízo do anterior, en calquera momento do procedemento a Consellería de Pesca e Asuntos Marítimos poderá requirir aqueles datos ou documentos complementarios que resulten necesarios para a tramitación e adopción da resolución que proceda.
Artigo 9º.-Procedemento de concesión e órgano avaliador.
1. Polo obxecto e finalidade destas axudas, que se concederán, dentro dos límites orzamentarios, a todos os beneficiarios que reúnan os requisitos exixibles, non será necesario realizar nin comparación nin prelación das solicitudes presentadas, polo que neste procedemento non procede a concorrencia competitiva.
2. A concesión destas axudas tramitarase polo procedemento abreviado establecido no artigo 22 da Lei 9/2007, polo que non intervirá o órgano avaliador a que se refire a citada norma legal.
Artigo 10º.-Resolución e aceptación.
1. A resolución destas axudas correspóndelle á conselleira de Pesca e Asuntos Marítimos. Non obstante, de acordo co sinalado nos artigos 7.3º da Lei 9/2007, do 13 de xuño, de subvencións de Galicia, e 13 da Lei 30/1992, do 26 de novembro, de réxime xurídico das administracións públicas e do procedemento administrativo común, a resolución destas axudas queda delegada no secretario xeral da consellería.
2. A resolución de concesión da axuda, así como a súa notificación aos beneficiarios, realizaranse segundo o sinalado no título I da Lei 9/2007, citada.
3. No prazo de 10 días, contados desde a recepción da notificación da resolución de concesión da axuda, os beneficiarios presentaranse na oficina do ISM que lles corresponda por razón do seu domicilio, co fin de asinar o convenio especial coa base mínima do grupo III, tarifa 9, do réxime especial dos traballadores do mar, e sempre antes da finalización do indicado prazo, remitirán á consellería copia compulsada do convenio.
4. Os beneficiarios que tiveren asinado un convenio especial de base igual ou superior ao indicado na alínea d) do artigo 3º non estarán obrigados polo sinalado no número anterior, salvo que opten pola subscrición deste (convenio especial coa base mínima do grupo III, tarifa 9, do réxime especial dos traballadores do mar).
5. O prazo máximo para a duración do procedemento será de 60 días, computándose conforme o sinalado no artigo 48 da Lei 30/1992, do 26 de novembro, de réxime xurídico das administracións públicas e do procedemento administrativo común, e a partir da publicación desta convocatoria no Diario Oficial de Galicia (artigo 23.4º da Lei 9/2007).
Artigo 11º. -Recursos.
Contra a resolución que se dite, que pon fin á vía administrativa, poderase interpor, con carácter potestativo, recurso de reposición ante a conselleira de Pesca e Asuntos Marítimos no prazo dun (1) mes, ou recurso contencioso-administrativo ante o órgano xurisdicional competente no prazo de dous (2) meses, contados, en ambos os casos, a partir do día seguinte ao da notificación da resolución, que sempre será expresa.
Artigo 12º. -Xustificación e pagamento.
1. A axuda liquidarase mensualmente, sendo imprescindible para a súa xustificación e pagamento que os beneficiarios presenten mensualmente os correspondentes xustificantes do pagamento das cotas do convenio especial (p.e.: boletíns de cotización selados por entidade bancaria colaboradora da Tesouraría Territorial da Seguridade Social, ou certificación bancaria de cargo en conta dos boletíns). Estes xustificantes presentaranse na consellería no prazo de dez días, contados desde o do seu pagamento.
2. Para o primeiro pagamento a Administración unirá aos anteriores xustificantes a documentación, relativa a cada beneficiario, que se indica a seguir:
a) Certificacións de estar ao día no cumprimento das obrigas tributarias e da Seguridade Social e de non ter débedas pendentes, por ningún concepto, coa Administración da comunidade autónoma.
b) Convenio especial asinado co Instituto Social da Mariña.
c) Certificación bancaria do número de conta.
d) Anexo V cuberto, datado e asinado.
3. Para os pagamentos sucesivos bastarán os xustificantes de pagamento das cotas en unión do anexo V, así como das certificacións de estar ao día no cumprimento das obrigas tributarias e da Seguridade Social e de non ter débedas pendentes, por ningún concepto, coa Administración da comunidade autónoma.
Artigo 13º. -Obrigas das persoas beneficiarias.
1. Os beneficiarios deberán comunicar á consellería, no prazo de cinco días, calquera modificación das condicións tidas en consideración para a concesión da axuda.
2. Os beneficiarios someteranse ás actuacións de control, comprobación e inspección que efectúe a consellería, ás de control financeiro que correspondan á Intervención Xeral da Comunidade Autónoma, e ás que a lexislación vixente atribúe a outros organismos da Comunidade Autónoma.
3. Igualmente, someteranse ás obrigas establecidas na Lei 9/2007, citada.
Artigo 14º.-Causas de extinción da axuda.
A percepción da axuda extinguirase polas seguintes causas:
a) Por quedar o/a beneficiaria/o comprendido, pola realización de actividade, no campo de aplicación de calquera réxime dos que integran o sistema da Seguridade Social.
b) Por adquirir a condición de pensionista de xubilación ou de incapacidade permanente en calquera dos réximes do sistema da Seguridade Social.
c) Por falecemento da/o beneficiaria/o.
d) Por cumprir os requisitos necesarios para causar pensión de xubilación.
e) Pola falta de pagamento reiterada das cotas do convenio especial asinado polo beneficiario.
Artigo 15º.-Reintegro.
Procederá o reintegro da axuda nos supostos sinalados no título II, da Lei 9/2007, do 13 de xuño, de subvencións de Galicia.
Disposicións adicionais
Primeira.
1. A Consellería de Pesca e Asuntos Marítimos publicará no Diario Oficial de Galicia as subvencións concedidas con suxeición a esta orde, indicando o programa e crédito orzamentario a que se imputan, beneficiario, cantidade concedida e finalidade da subvención.
2. Así mesmo, de conformidade co establecido no artigo 13, punto 4º da Lei 4/2006, do 30 de xuño, de transparencia e boas prácticas na Administración pública galega, a Consellería de Pesca e Asuntos Marítimos publicará na súa páxina web oficial a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-En todo o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, no que non se opoña ao establecido na Lei 9/2007, e nos preceptos básicos da Lei 38/2003, do 17 de novembro, xeral de subvencións.
Terceira.-As persoas que percibiron axudas ao abeiro da Orde do 8 de agosto de 2007, pola que se establecen as bases reguladoras das axudas para que os mariscadores a pé poidan completar os períodos mínimos de cotización ao réxime especial dos traballadores do mar co obxecto de acadar pensión de xubilación, para beneficiarse desta convocatoria, únicamente deberán presentar os anexos I, II, III e IV, debidamente cubertos, salvo que se atopasen nalgún suposto de extinción da axuda.
Disposicións derradeiras
Primeira.-Facúltase o secretario xeral para que dite as resolucións necesarias para o desenvolvemento e aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de novembro de 2007.
Carmen Gallego Calvar
Conselleira de Pesca e Asuntos Marítimos
Ver referencia pdf "23200D006P024.PDF"